钦定古今图书集成/理学汇编/学行典/第128卷 > 刘勰新论 > 《观过知仁论》宋·苏轼
## 钦定古今图书集成/理学汇编/学行典/第128卷 > 刘勰新论 > 《观过知仁论》宋·苏轼

《礼》曰：“与仁同功，其仁未可知也；与仁同过，然后其仁
可知也。”盖人之难知也，江海不足以喻其深，山谷不
足以配其险，浮云不足以比其变。扬雄有言：“有人则
作之，无人则辍之。”夫苟见其作而不见其辍，虽盗跖
为伯夷可也。然古有名知人者，其效如影响，其信如
蓍龟。此何道也？故彼其观人也，亦多术矣。委之以利
以观其节，乘之以猝以观其量，伺之以独以观其守，
惧之以敌以观其气。故晋文公以壶飧得赵衰，郭林
宗以破甑得孟敏，是岂一道也哉？夫与仁同功而谓
之仁，则公孙之布被与子路之缊袍何异？陈仲子之
螬李与颜子之箪瓢何辨？何则？功者人所趋也，过者
人所避也。审其趋避，而真伪见矣。古人有言曰：“鉏麑
违命也。”推其仁可以托国。斯其为观过知仁也欤。